Βρυξέλλες, 21.04.2005

COM(2005) 150 τελικό

ΑΝΑΚΟIΝΩΣΗ ΤΗΣ ΕΠΙΤΡΟΠHΣ ΠΡΟΣ ΤΟ ΣΥΜΒΟYΛΙΟ

Καθιέρωση εξέτασης των οικονομικών πολιτικών της ΕΚ από την Επιτροπή του ΟΟΣΑ για την Αξιολόγηση της Οικονομίας και της Ανάπτυξης ( EDRC), παράλληλα με την έρευνα της ζώνης του ευρώ

Θέμα

Στην παρούσα ανακοίνωση, η Επιτροπή προτείνει ορισμένα στοιχεία που μπορούν να χρησιμεύσουν για την απάντηση στο αίτημα που απηύθυναν οι πρέσβεις της Αυστραλίας, της Ιαπωνίας, του Καναδά, της Κορέας, του Μεξικού και των ΗΠΑ (APEC-ΟΣΑΕ) προς τον ΟΟΣΑ για τη διεύρυνση του πεδίου έρευνας που πραγματοποιεί η Επιτροπή του ΟΟΣΑ για την Αξιολόγηση της Οικονομίας και της Ανάπτυξης (EDRC) στη ζώνη του ευρώ, προκειμένου να συμπεριληφθούν οι κοινοτικές πολιτικές που επηρεάζουν τις οικονομικές επιδόσεις της ΕΕ. Η Επιτροπή προτείνει να δοθεί θετική απάντηση στην επιστολή του APEC, υποστηρίζοντας ότι η ΕΚ θα μπορούσε να δεχθεί την καθιέρωση μιας ξεχωριστής «επισκόπησης της ΕΕ- 25»[1], παράλληλα με την έρευνα της ζώνης του ευρώ, υπό την προϋπόθεση ότι θα λαμβάνονταν δεόντως υπόψη οι ιδιαιτερότητες της ΕΚ και θα εξυπηρετούνταν τα συστημικά συμφέροντά της.

Η ΕΚ και η επισκόπηση από την EDRC / ΟΟΣΑ

Η εξέταση της οικονομίας των χωρών μελών του ΟΟΣΑ από την EDRC αποτελεί τον ακρογωνιαίο λίθο του συστήματος αξιολόγησης από ομότιμους εταίρους (peer review) και οικονομικής εποπτείας του ΟΟΣΑ.

Οι βασικοί στόχοι της επισκόπησης της EDRC είναι: 1) η αξιολόγηση του τρόπου με τον οποίο οι αρχές μπορούν να βελτιώσουν τις οικονομικές επιδόσεις και 2) η ενθάρρυνση των συμμετεχουσών οικονομιών να ενισχύσουν τις πολιτικές τους προκειμένου να αυξήσουν την οικονομική αποδοτικότητα και να προωθήσουν την ανάπτυξη. Η εν λόγω επισκόπηση καταλήγει σε επίσημες συστάσεις οι οποίες, αν και δεν είναι δεσμευτικές για τα μέλη, αποτελούν χρήσιμες κατευθύνσεις πολιτικής και η υλοποίησή τους μπορεί να αποτελέσει αντικείμενο ελέγχου στο πλαίσιο μεταγενέστερων επισκοπήσεων. Κάθε μέλος του ΟΟΣΑ υπόκειται σε εξέταση κατά διαστήματα που κυμαίνονται από 12 έως 18 μήνες (για τη ζώνη του ευρώ: κάθε 12 μήνες).

Επί του παρόντος, δεν υφίσταται ουσιαστικός έλεγχος των κοινοτικών πολιτικών από την EDRC. Από το 2001, η EDRC διενεργεί ετήσια ανεξάρτητη επισκόπηση της ζώνης του ευρώ, λόγω των ιδιαίτερων χαρακτηριστικών της οικονομίας αυτής της ζώνης. Ειδικότερα, επικεντρώνεται στη νομισματική και συναλλαγματική πολιτική, ενώ άλλες μακροοικονομικές και διαρθρωτικές πολιτικές αποτελούν αντικείμενο εξέτασης στο μέτρο που επηρεάζουν τις οικονομικές εξελίξεις στη ζώνη του ευρώ στο σύνολό της (πχ. πολιτική ανταγωνισμού και περιβάλλοντος, το 2003). Κάθε κράτος μέλος της ΕΚ που είναι συγχρόνως μέλος του ΟΟΣΑ υπόκειται σε μεμονωμένη εξέταση από την EDRC, στο πλαίσιο της οποίας εξετάζονται συχνά οι κοινοτικές πολιτικές (λόγω του αντικτύπου τους στο συγκεκριμένο κράτος μέλος), αλλά κατά αποσπασματικό και επαναλαμβανόμενο τρόπο. Η επισκόπηση αυτού του είδους σπάνια παρέχει τη δυνατότητα στον εκπρόσωπο της ΕΚ να σχολιάσει καταλλήλως αυτές τις πολιτικές με τρόπο που να αντικατοπτρίζει την ευρύτερη κοινοτική τους διάσταση. Βλέπε παράρτημα 1 για μια λεπτομερέστερη περιγραφή της διαδικασίας που ακολουθεί η EDRC, περιλαμβανομένης αυτής που αφορά τη ζώνη του ευρώ.

Η κατάσταση αυτή δεν θεωρείται ικανοποιητική, τόσο για τα κράτη μέλη της ΕΚ, όσο και για τα λοιπά μέλη ΟΟΣΑ.

Το «αίτημα της ΟΣΑΕ»

Οι πρέσβεις της ΟΣΑΕ στον ΟΟΣΑ, σε επιστολή τους της 2ας Οκτωβρίου 2003 προς τον Μόνιμο Αντιπρόσωπο της ΕΚ στον ΟΟΣΑ, (βλέπε παράρτημα 2) ζήτησαν να διευρυνθεί το πεδίο των μελλοντικών επισκοπήσεων που διενεργεί η EDRC στη ζώνη του ευρώ, για να « συμπεριληφθεί το σύνολο των πολιτικών της ΕΚ και, γενικότερα, των πολιτικών της ΕΕ ». Βασικός στόχος αυτού του αιτήματος είναι να καθιερωθεί ξεχωριστή επισκόπηση της ΕΚ, ως ενιαίας οντότητας, ούτως ώστε να διασφαλίζεται ίση μεταχείριση σε σχέση με τα λοιπά μέλη του ΟΟΣΑ, των οποίων όλες οι οικονομικές πολιτικές αποτελούν αντικείμενο εξέτασης. Η επιστολή αυτή συζητήθηκε από την Επιτροπή και τα κράτη μέλη στο Παρίσι, όπου τα περισσότερα κράτη μέλη τάχθηκαν υπέρ μιας θετικής απάντησης, καθώς και στο πλαίσιο της Οικονομικής και Δημοσιονομικής Επιτροπής (ΟΔΕ), στις Βρυξέλλες. Η Επιτροπή είναι της άποψης ότι η ΕΚ πρέπει να ανταποκριθεί θετικά στο συγκεκριμένο αίτημα και να αποδεχθεί να διενεργείται «επισκόπηση της ΕΕ-25», υπό την προϋπόθεση ότι θα πληρούνται ορισμένοι όροι.

Ειδικότερα, η Επιτροπή προτείνει να δεχθεί η ΕΚ 1) την καθιέρωση μιας ξεχωριστής και ιδιαίτερης επισκόπηση της ΕΕ -25 όσον αφορά τις διαρθρωτικές και τομεακές πολιτικές που έχουν αντίκτυπο στην οικονομία της ΕΕ - 25 και 2) τη συνέχιση της υφιστάμενης επισκόπησης της ζώνης του ευρώ, αλλά με αποκλειστικό αντικείμενο θέματα μακροοικονομικής πολιτικής. Οι δύο αυτές επισκοπήσεις πρέπει να είναι ανεξάρτητες δεδομένου ότι 1) η επισκόπηση της ζώνης του ευρώ αφορά 12 κράτη μέλη (τα οποία είναι όλα μέλη του ΟΟΣΑ), ενώ η επισκόπηση της ΕΕ- 25 θα αφορά όλα τα κράτη μέλη (τα οποία δεν είναι όλα μέλη του ΟΟΣΑ) και 2) θα ισχύουν διαφορετικές ρυθμίσεις σχετικά με την εκπροσώπηση. Η διάκριση αυτή δεν ενδιαφέρει τόσο τις χώρες ΟΣΑΕ, στο μέτρο που διασφαλίζεται η αιτούμενη διευρυμένη εξέταση.

Επιπλέον, η Επιτροπή είναι της άποψης ότι κάθε ολοκληρωμένη επισκόπηση που αναλαμβάνει η EDRC πρέπει να σχεδιάζεται με ιδιαίτερη προσοχή και να είναι καταλλήλως προσαρμοσμένη στα ιδιαίτερα νομικά, θεσμικά και πολιτικά χαρακτηριστικά της ΕΚ και των σχετικών πολιτικών της.

Πλεονεκτήματα της επισκόπησης της ΕΕ - 25

Η επισκόπηση της ΕΕ -25 έχει πολλά πλεονεκτήματα, δεδομένου ότι:

- Ενισχύει την προβολή της ΕΚ και την εικόνα της ως αυτοτελούς οικονομικής οντότητας, περιγράφει με πληρέστερο και ακριβέστερο τρόπο τις αρμοδιότητες της ΕΚ και προσδίδει στην εκπροσώπηση της ΕΚ ένα σαφώς καθορισμένο και αναγνωρισμένο ρόλο στο πλαίσιο της επιτροπής EDRC.

- Υπογραμμίζει το ανοικτό πνεύμα και τη διαφάνεια της ΕΚ, μεταξύ άλλων, γιατί υπόκειται σε εποικοδομητική και δίκαια κριτική.

- Εξετάζει, σε ενιαίο πλαίσιο, κοινοτικές πολιτικές οι οποίες, σε διαφορετική περίπτωση, θα εξετάζονταν κατά επαναλαμβανόμενο και αποσπασματικό τρόπο μέσω της επισκόπησης κάθε κράτους μέλους από την EDRC.

- Συμβάλλει στην επανόρθωση παρανοήσεων από την πλευρά άλλων μελών του ΟΟΣΑ ή/ και της Γραμματείας του ΟΟΣΑ όσον αφορά ορισμένες πολιτικές της ΕΚ (ή ορισμένων πτυχών τους).

- Καθιστά δυνατό για την ΕΚ να ασκεί νόμιμη κριτική στις πολιτικές άλλων μελών του ΟΟΣΑ που αποτελούν αντικείμενο εξέτασης από την EDRC, δίχως να κινδυνεύει να κατηγορηθεί ότι δεν υποβάλλεται η ίδια σε παρεμφερή εξέταση.

- Αποτελεί απτό παράδειγμα της έμφασης που δίνει σήμερα η Επιτροπή στην εξεύρεση μέσων και πολιτικών που στοχεύουν στην ενίσχυση των οικονομικών επιδόσεων και της ανταγωνιστικότητας της ΕΕ.

Διαδικαστικές ρυθμίσεις για την επισκόπηση της ΕΕ- 25

Η επισκόπηση της ΕΕ -25 πρέπει να λαμβάνει υπόψη το μοναδικό χαρακτήρα της ΕΚ ως υπερεθνικού οργανισμού και, ειδικότερα, την κατανομή των αρμοδιοτήτων μεταξύ της ΕΚ και των κρατών μελών, τους κανόνες για την εξωτερική εκπροσώπηση της ΕΚ καθώς και το καθεστώς της ΕΚ στο πλαίσιο του ΟΟΣΑ .

Πολλές από τις πολιτικές που εξετάζει η EDRC αποτελούν αντικείμενο αποκλειστικής αρμοδιότητας (πχ. εμπόριο, γεωργία και αλιεία), ενώ άλλες αποτελούν αντικείμενο κοινής αρμοδιότητας (πχ. περιβάλλον). Στο πλαίσιο αυτό, θα πρέπει να τονιστεί ότι η ΕΚ δεν είναι μέλος του ΟΟΣΑ, αλλά συμμετέχει στις εργασίες του με την ιδιότητα του «πλήρως συμμετέχοντος». Η Επιτροπή συμμετέχει πλήρως στα κύρια και επικουρικά όργανα ως εκπρόσωπος της ΕΚ (Σημείο 2 του συμπληρωματικού πρωτοκόλλου της σύμβασης του ΟΟΣΑ). Η ζώνη του ευρώ εκπροσωπείται από κοινή αντιπροσωπεία της Επιτροπής, της Προεδρίας και της ΕΚΤ μόνον όσον αφορά την επισκόπηση της ζώνης του ευρώ από την EDRC. Λαμβανομένου υπόψη του υψηλού βαθμού συντονισμού που απαιτείται σε διάφορα επίπεδα για την επισκόπηση τόσο της ζώνης του ευρώ, όσο και της ΕΕ- 25, θα ήταν σκόπιμο η επισκόπηση της ΕΕ -25 να εναλλάσσεται με την επισκόπηση της ζώνης του ευρώ, δηλαδή κάθε επισκόπηση να πραγματοποιείται ανά διετία.[2]

Επίσης, θα πρέπει να ληφθούν υπόψη οι δυσκολίες νομοθετικού χαρακτήρα και οι πολιτικές συνέπειες του γεγονότος ότι έξι κράτη μέλη δεν είναι μέλη του ΟΟΣΑ. Η επισκόπηση της ΕΕ- 25 από την EDRC θα καλύπτει τις κοινοτικές πολιτικές στο σύνολο των 25 κρατών μελών. Ωστόσο, επί του παρόντος, 6 από τα (νέα) κράτη μέλη της ΕΚ δεν είναι μέλη του ΟΟΣΑ[3]. Αυτό σημαίνει ότι η EDRC θα εξετάζει πολιτικές που έχουν διαμορφωθεί και εφαρμόζονται στο σύνολο των 25 χωρών , ενώ ένας σημαντικός αριθμός αυτών των κρατών μελών δεν εκπροσωπούνται στον ΟΟΣΑ. Η Επιτροπή είναι της άποψης ότι τα συγκεκριμένα έξι κράτη μέλη πρέπει να συμμετέχουν στην EDRC με την ιδιότητα του ad hoc παρατηρητή.

Τέλος, ακόμη και αν δεχθούμε ότι απώτερος στόχος της σχετικής διαδικασίας είναι η διενέργεια μιας ολοκληρωμένης εξέτασης, είναι σημαντικό τα θέματα που θα καλύπτει η επισκόπηση της ΕΕ -25 να είναι εύκολα στη διαχείριση και λογικά. Ο στόχος της διεύρυνσης του πεδίου εφαρμογής της επισκόπησης της EDRC είναι κατανοητός, λαμβανομένων υπόψη των ολοένα και περισσότερο πολύπλοκων διασυνδέσεων μεταξύ των διαφόρων οικονομικών και άλλων σχετικών πολιτικών στο σύνολο των χωρών μελών του ΟΟΣΑ. Ωστόσο, θα πρέπει να διασφαλίζεται ότι η επισκόπηση της ΕΕ - 25 θα αφορά μόνο τις κοινοτικές πολιτικές που έχουν άμεση σχέση με τους στόχους της EDRC. Επιπλέον, η επισκόπηση της ΕΕ -25 πρέπει να συνεπάγεται την κατάργηση της άμεσης εξέτασης του σχεδιασμού και του περιεχομένου των κοινοτικών πολιτικών στο πλαίσιο της επισκόπησης εκάστου κράτους μέλους, ενώ, παράλληλα, θα πρέπει να αποφεύγονται τυχόν επικαλύψεις με την επισκόπηση της ζώνης του ευρώ ( πχ. η «επισκόπηση της ΕΕ -25» δεν πρέπει να καλύπτει θέματα σχετικά με την ΟΝΕ). Επίσης, δεν θα πρέπει να καλύπτει πολιτικές οι οποίες αποτελούν ήδη αντικείμενο παρεμφερών επισκοπήσεων από άλλους φορείς του ΟΟΣΑ ή από την ίδια την EDRC.

Είναι σκόπιμο να καταρτισθούν με μεγαλύτερη ακρίβεια η εντολή και οι λεπτομέρειες εφαρμογής της επισκόπησης της ΕΕ-25, σε συνεργασία με τη Γραμματεία και τα λοιπά μέλη του ΟΟΣΑ.

Λαμβανομένων υπόψη των ανωτέρω:

- Η Επιτροπή θα διαπραγματεύεται τους όρους και τις λεπτομέρειες εφαρμογής για κάθε επισκόπηση της ΕΕ-25, από κοινού με τη Γραμματεία και άλλα μέλη του ΟΟΣΑ (διασφαλίζοντας συγχρόνως τον κατάλληλο συντονισμό με τα κράτη μέλη).

- Σε ό,τι αφορά την εκπροσώπηση της ΕΚ στο πλαίσιο των επισκοπήσεων της EDRC, η Επιτροπή οφείλει, σύμφωνα με τους κανόνες για την εξωτερική εκπροσώπηση της ΕΚ, να εκπροσωπεί την ΕΚ στο πλαίσιο της επισκόπησης της ΕΕ-25, υπό την προϋπόθεση ότι θα υφίσταται κατάλληλος συντονισμός με τα κράτη μέλη.

- Η διαδικασία που θα ακολουθείται σε κάθε επισκόπηση της EDRC θα βασίζεται στο μοντέλο της επισκόπησης της ζώνης του ευρώ. Η ΕΕ των 25 – όπως και άλλοι εξεταζόμενοι από την EDRC- θα υπόκειται σε εξέταση βάσει γραπτής έρευνας ή έκθεσης που συντάσσει η Γραμματεία του ΟΟΣΑ. Κατά τη διάρκεια της εξέτασης, η Επιτροπή θα προβαίνει σε συνοπτική εναρκτήρια δήλωση και θα επισημαίνει τα πιθανά σημεία διαφωνίας όσον αφορά το σχέδιο της έρευνας του ΟΟΣΑ (σε συνέχεια στενής συνεργασίας με τα κράτη μέλη). Όλα τα μέλη του ΟΟΣΑ θα είναι τότε σε θέση να θέτουν προφορικές ερωτήσεις στον εξεταζόμενο. Μετά την ολοκλήρωση της εξέτασης, ο πρόεδρος θα συνάγει τα βασικά συμπεράσματα σχετικά με τα μείζονα θέματα πολιτικής που αποτελούν αντικείμενο της εξέτασης. Τα συμπεράσματα αυτά, μετά την έγκρισή τους με συναίνεση στο πλαίσιο της επιτροπής, θα κατευθύνουν την τυχόν εκ νέου κατάρτιση της έρευνας, καθώς και των επίσημων συστάσεων που περιέχονται σε αυτή.

- Δεδομένου ότι η εν λόγω επισκόπηση θα αφορά κοινοτικές πολιτικές, τα λοιπά μέλη του ΟΟΣΑ θα πρέπει να συμφωνήσουν ότι το καθεστώς της ΕΚ διασφαλίζει ίση μεταχείριση σε σχέση με τις άλλες χώρες που αποτελούν αντικείμενο εξέτασης από την EDRC. Για το σκοπό αυτό, είναι σκόπιμο να διερευνηθούν διάφορες δυνατότητες, μεταξύ άλλων: να χορηγηθεί στην Επιτροπή δικαίωμα “ad hoc” ψηφοφορίας εξ ονόματος της ΕΚ στο πλαίσιο της EDRC· η Επιτροπή να εκλέγεται ως πλήρες μέλος της EDRC (όπως ισχύει ήδη, κατ΄ εξαίρεση, στην Επιτροπή Αναπτυξιακής Βοήθειας του ΟΟΣΑ), παρέχοντας με αυτόν τον τρόπο στην Κοινότητα δικαίωμα ψήφου ή το κράτος μέλος της ΕΕ που ασκεί την Προεδρία του Συμβουλίου, κατόπιν συνεννόησης με την Επιτροπή, να έχει δικαίωμα ψήφου εξ ονόματος της ΕΚ στην EDRC. Η Επιτροπή θα διερευνήσει τις διάφορες εναλλακτικές λύσεις από κοινού με τη Γραμματεία του ΟΟΣΑ, τα λοιπά μέλη του ΟΟΣΑ και τα κράτη μέλη της ΕΚ.

Συμπεράσματα

Με βάση τα ανωτέρω, η Επιτροπή είναι της άποψης ότι η επισκόπηση της ΕΕ-25 θα έχει σαφή πλεονεκτήματα για την ΕΚ τα οποία υπερτερούν σαφώς των πιθανών μειονεκτημάτων, μεταξύ άλλων, του αυξημένου φόρτου εργασίας για ορισμένες υπηρεσίες της Επιτροπής και της ανάγκης μεγαλύτερου συντονισμού. Κατά συνέπεια, η Επιτροπή προτείνει να αποδεχθεί η ΕΚ:

- την καθιέρωση ξεχωριστής επισκόπησης της ΕΕ -25 που θα καλύπτει τις διαρθρωτικές και τομεακές πολιτικές που έχουν αντίκτυπο στην οικονομία της ΕΕ των 25·

- τη συνέχιση της υφιστάμενης έρευνας της ζώνης του ευρώ, αλλά με αποκλειστικό αντικείμενο θέματα ΟΝΕ και, γενικότερα, μακροοικονομικής πολιτικής. Με τον τρόπο αυτό, δεν θα υπάρχουν επικαλύψεις μεταξύ των δύο ερευνών.

Ωστόσο, η αποδοχή αυτή από την πλευρά της ΕΚ εξαρτάται από ορισμένες αναγκαίες διασφαλίσεις , μεταξύ άλλων, την κατάλληλη διαπραγμάτευση της εντολής και των λεπτομερειών διενέργειας κάθε επισκόπησης της ΕΕ-25, τη συνεκτίμηση του χαρακτήρα sui generis της ΕΚ, και την ανάγκη ισότιμης μεταχείρισης των κρατών μελών τα οποία δεν είναι επί του παρόντος μέλη του ΟΟΣΑ. Ειδικότερα, αυτό συνεπάγεται ότι:

- Τα 6 κράτη μέλη της ΕΚ που δεν είναι επί του παρόντος μέλη του ΟΟΣΑ θα συμμετέχουν στις εργασίες του τελευταίου με την ιδιότητα του παρατηρητή.

- Η επισκόπηση της ΕΕ-25 συνεπάγεται την ταυτόχρονη κατάργηση της άμεσης εξέτασης του σχεδιασμού και του περιεχομένου των κοινοτικών πολιτικών στο πλαίσιο της ξεχωριστής επισκόπησης εκάστου κράτους μέλους.

- Λαμβανομένου υπόψη του υψηλού βαθμού συντονισμού που απαιτείται σε διάφορα επίπεδα για την επισκόπηση τόσο της ζώνης του ευρώ, όσο και της ΕΕ των 25, η επισκόπηση της ΕΕ - 25 πρέπει να εναλλάσσεται με την επισκόπηση της ζώνης του ευρώ, δηλαδή κάθε επισκόπηση να πραγματοποιείται ανά διετία.

- Η Επιτροπή θα έχει σαφή εντολή να διαπραγματεύεται τις προδιαγραφές και τις λεπτομέρειες κάθε επισκόπησης της ΕΕ- 25, με τη Γραμματεία και τα λοιπά μέλη του ΟΟΣΑ (διασφαλίζοντας συγχρόνως τον συντονισμό με τα κράτη μέλη).

- Σύμφωνα με τους κανόνες της εξωτερικής εκπροσώπησης της ΕΚ, η Επιτροπή θα αναλάβει τον ρόλο του αντιπροσώπου της ΕΚ στην επισκόπηση της ΕΕ-25, σε στενή συνεργασία με τα κράτη μέλη.

- Η διαδικασία που θα ακολουθείται σε κάθε επισκόπηση της EDRC θα βασίζεται στο μοντέλο της επισκόπησης της ζώνης του ευρώ και θα υπόκειται στη γενική συναίνεση της επιτροπής.

- Η Ευρωπαϊκή Κοινότητα θα πρέπει να απολαύει ίσης μεταχείρισης σε σχέση με άλλους εξεταζόμενους που έχουν δικαίωμα αρνησικυρίας στο πλαίσιο της EDRC.

Εάν το Συμβούλιο συμφωνήσει με τα ανωτέρω, η Μόνιμη Αντιπροσωπεία της Ευρωπαϊκής Επιτροπής στον ΟΟΣΑ, στην οποία απευθύνεται η επιστολή της ΟΣΑΕ θα ανταποκριθεί θετικά στους πρέσβεις των χωρών της ΟΣΑΕ, επισημαίνοντας, ωστόσο, τους ανωτέρω όρους.

Σε αυτή τη βάση, οι ρυθμίσεις εφαρμογής για την επισκόπηση της ΕΕ -25, που αφορούν, μεταξύ άλλων, το πεδίο εφαρμογής, τη συχνότητα, τα δικαιώματα των κρατών μελών της ΕΚ που δεν είναι μέλη του ΟΟΣΑ και άλλα θέματα, θα καταρτιστούν από κοινού με τη Γραμματεία και τα λοιπά μέλη του ΟΟΣΑ, καθώς και τον πρόεδρο της EDRC.

Παραρτήματα : 2

1) Ιστορικό των επισκοπήσεων της EDRC του ΟΟΣΑ

2) Επιστολή της ΟΣΑΕ

ΠΑΡΑΡΤΗΜΑ 1

Ιστορικό των επισκοπήσεων της Επιτροπής του ΟΟΣΑ για την αξιολόγησης της Οικονομίας και της Ανάπτυξης (EDRC)

1. Χαρακτήρας της επισκόπησης της EDRC

Η Επιτροπή του ΟΟΣΑ για την Αξιολόγηση της Οικονομίας και της Ανάπτυξης (EDRC) διενεργεί αξιολογήσεις από ομότιμους εταίρους «peer reviews» των οικονομικών πολιτικών των μελών της και συνιστά τον ακρογωνιαίο λίθο της οικονομικής εποπτείας ανά χώρα του ΟΟΣΑ. Η εν λόγω επιτροπή συνέρχεται είκοσι φορές ετησίως, κατά μέσο όρο, για να εξετάσει σε βάθος τις οικονομικές πολιτικές των χωρών μελών του ΟΟΣΑ με βάση εκθέσεις ανά χώρα που υποβάλλει η Γραμματεία του ΟΟΣΑ. Για τη διασφάλιση στενών και σταθερών σχέσεων μεταξύ ομότιμων εταίρων, η EDRC απαρτίζεται από μόνιμους αντιπροσώπους (τους οικονομικούς συμβούλους των μόνιμων αντιπροσωπειών στον ΟΟΣΑ). Η Επιτροπή- ΓΔ ECFIN – αποστέλλει αντιπρόσωπο σε ad hoc βάση, ο οποίος συνεργάζεται με τον μόνιμο αντιπρόσωπο της Επιτροπής στην EDRC κατά την επισκόπηση κάθε χώρας.

H διαδικασία αξιολόγησης από ομότιμους εταίρους (peer reviews) που ακολουθεί η EDRC είναι μοναδική. Αν και οι εκθέσεις της EDRC για κάθε χώρα συντάσσονται από τη Γραμματεία του ΟΟΣΑ (κυρίως από το οικονομικό τμήμα), υπογράφονται και από τα 30 κράτη μέλη, περιλαμβανομένης της υπό εξέταση χώρας και της Επιτροπής. Κατά συνέπεια, αποτελούν προϊόν συναίνεσης μεταξύ των χωρών μελών του ΟΟΣΑ και της Επιτροπής και εκδίδονται υπ’ ευθύνη της EDRC και όχι της Γραμματείας του ΟΟΣΑ, όπως συμβαίνει συνήθως για άλλες έρευνες του ΟΟΣΑ σε επίπεδο χώρας. Οι διαδικασίες που ακολουθεί η EDRC συνεπάγονται ότι η υπό εξέταση χώρα αποδέχεται το περιεχόμενο της έκθεσης και αναλαμβάνει την ηθική υποχρέωση να επιλύσει τα προβλήματα που θίγονται σε αυτή. Επί του παρόντος, 19 από τα 25[4] κράτη μέλη της ΕΕ είναι μέλη της EDRC και υπόκεινται τακτικά στους ελέγχους της.

Από το 2001, η EDRC του ΟΟΣΑ διενεργεί επίσης ετήσια ανεξάρτητη επισκόπηση της ζώνης του ευρώ. Η επισκόπηση αυτή έχει γίνει αποδεκτή από την Οικονομική και Δημοσιονομική Επιτροπή (ΕΔΕ) και το πεδίο εφαρμογής της διευκρινίστηκε μέσω ανταλλαγής επιστολών μεταξύ του προέδρου της ΕΔΕ και του επικεφαλής του Οικονομικού Τμήματος του ΟΟΣΑ, το 2000. Οι λόγοι για την διενέργεια της ξεχωριστής αυτής έρευνας είναι, αφενός, τα ιδιαίτερα χαρακτηριστικά της ζώνης του ευρώ, λαμβανομένων υπόψη της ενιαίας νομισματικής και συναλλαγματικής πολιτικής και του υψηλού βαθμού συντονισμού της δημοσιονομικής πολιτικής και, αφετέρου, η δυνατότητα άντλησης από τη συγκεκριμένη έρευνα χρήσιμων διδαγμάτων για τη λειτουργία της ΟΝΕ. Τα κράτη μέλη του ΟΟΣΑ και της ΕΕ συμφώνησαν ότι, λόγω του χαρακτήρα της ζώνης του ευρώ, η συγκεκριμένη έρευνα θα πρέπει να επικεντρώνεται « ειδικότερα στη νομισματική και συναλλαγματική πολιτική» ενώ «άλλες μακροοικονομικές και διαρθρωτικές πολιτικές» θα « εξετάζονται μόνο στο βαθμό που επηρεάζουν τις οικονομικές εξελίξεις της ζώνης του ευρώ στο σύνολό της» . Το πεδίο αυτό εφαρμογής επιτρέπει την αξιολόγηση των πλευρών της περιφερειακής πολιτικής που έχουν ιδιαίτερη σημασία για τις οικονομικές επιδόσεις της ΟΝΕ, όπως οι αγορές προϊόντων και συντελεστών παραγωγής, καθώς και η αποτελεσματικότητα των συστημάτων κοινωνικής πρόνοιας. Επιπλέον, η αφιέρωση ενός ειδικού κεφαλαίου σε ένα επιλεγμένο οικονομικό θέμα καθιστά δυνατή μια εις βάθος ανάλυση αυτού του θέματος. Η Επιτροπή, η ΕΚΤ και η προεδρία της ζώνης του ευρώ είναι οι αρμόδιες αρχές που εκπροσωπούν τη ζώνη του ευρώ στο πλαίσιο της συγκεκριμένης έρευνας του ΟΟΣΑ. Για τη διασφάλιση αποτελεσματικής και ενιαίας εκπροσώπησης, απαιτείται υψηλός βαθμός συντονισμού.

2. Η εμπειρία από την έρευνα στη ζώνη του ευρώ

Το 2004 είναι το τέταρτο έτος έκδοσης της έρευνας της ζώνης του ευρώ. Η έρευνα αυτή αποτελείται από διάφορα κεφάλαια στα οποία εξετάζονται οι νομισματικές, οι δημοσιονομικές και οι διαρθρωτικές πολιτικές, καθώς και από ένα «διαρθρωτικό» κεφάλαιο που εξετάζει σε βάθος μια συγκεκριμένη κοινοτική πολιτική. Κατά το προηγούμενο έτος, η πολιτική αυτή ήταν η πολιτική ανταγωνισμού.

Κατά τη διάρκεια της έρευνας, η ΓΔ ECFIN συνεργάζεται στενά με τις άλλες ενεχόμενες υπηρεσίες της Επιτροπής. Η προετοιμασία του σχεδίου της έρευνας από τη Γραμματεία του ΟΟΣΑ ξεκινά με αποστολές της Γραμματείας του ΟΟΣΑ στην Επιτροπή. Η ΓΔ ECFIN ζητά τη γνώμη και άλλων υπηρεσιών για να απαντήσει στο ερωτηματολόγιο του ΟΟΣΑ και τις καλεί να συμμετέχουν στις σχετικές συνεδριάσεις. Με τον τρόπο αυτό, οι ΓΔ EMPL, MARKT, AGRI και TAXUD συμμετέχουν συνήθως εξαρχής στη σχετική διαδικασία. Επίσης, συμμετέχουν και άλλες υπηρεσίες της Επιτροπής ανάλογα με το ειδικό θέμα του συγκεκριμένου έτους.

Σε συνέχεια της προετοιμασίας του σχεδίου της έρευνας από τη Γραμματεία του ΟΟΣΑ, η ΓΔ ECFIN έρχεται εκ νέου σε επαφή με άλλες υπηρεσίες της Επιτροπής και ζητά την υποβολή παρατηρήσεων και πιθανών τροποποιήσεων του σχεδίου της έρευνας. Οι σχετικές απόψεις των υπηρεσιών λαμβάνονται επίσης υπόψη στο σχέδιο της εισαγωγικής δήλωσης της αντιπροσωπείας της ζώνης του ευρώ, την οποία συντάσσει η ΓΔ ECFIN. Σε αυτό το στάδιο, η ΓΔ ECFIN συντονίζει επίσης τις τροπολογίες που προτείνουν τα κράτη μέλη όσον αφορά τη διατύπωση του κειμένου τόσο του σχεδίου της έρευνας, όσο και της εισαγωγικής δήλωσης (μέσω της ΕΔΕ).

Οι υπηρεσίες της Επιτροπής που ασχολούνται με το συγκεκριμένο θέμα καλούνται να συμμετάσχουν στη συνεδρίαση εξέτασης στο Παρίσι, καθώς και στη συνεδρίαση που ακολουθεί για τη σύνταξη του κειμένου . Σε συνέχεια αυτών των συνεδριάσεων, η ΓΔ ECFIN συνεργάζεται με άλλες υπηρεσίες της Επιτροπής, με την προεδρία της ομάδας των χωρών του ευρώ (Eurogroup) και με την ΕΚΤ για την οριστική κατάρτιση του κειμένου της έρευνας, μέχρις ότου το τελευταίο λάβει την τελική του μορφή και εγκριθεί από την EDRC.

Από τη μέχρι σήμερα εμπειρία συνάγεται ότι το έργο του συντονισμού των διαφόρων θέσεων μπορεί να είναι εξαιρετικά δύσκολο. Το 2003, το σχετικό εγχείρημα άρχισε τον Ιανουάριο με την προετοιμασία των αποστολών της Γραμματείας του ΟΟΣΑ στην Επιτροπή και δεν ολοκληρώθηκε πριν από το τέλος Ιουλίου, κυρίως εξαιτίας των δυσκολιών οριστικοποίησης του κειμένου του ειδικού κεφαλαίου για τις πολιτικές ανταγωνισμού.

Σε γενικές γραμμές, η σημερινή μορφή της έρευνας του ΟΟΣΑ για τη ζώνη του ευρώ συνεπάγεται υψηλό κόστος συντονισμού. Η επέκταση του πεδίου εφαρμογής για να καλυφθεί το πλήρες φάσμα των κοινοτικών πολιτικών θα επιβαρύνει, όπως είναι φυσικό, περαιτέρω το έργο του συντονισμού – ανάλογα με την προσέγγιση που θα ακολουθηθεί για τον σκοπό αυτό. Είναι σαφές ότι όσο περισσότερο λεπτομερής και εκτενής είναι η ανάλυση του ΟΟΣΑ, τόσο δυσκολότερο θα είναι το έργο του συντονισμού και τόσο μεγαλύτερος θα είναι ο κίνδυνος καθυστερήσεων.

3. Πολιτικές που είναι δυνατόν να αποτελέσουν αντικείμενο εξέτασης από την EDRC

Οι πολιτικές που έχουν αντίκτυπο στις οικονομικές επιδόσεις μπορούν να ομαδοποιηθούν σε τέσσερις βασικές κατηγορίες: (1) μακροοικονομικές πολιτικές, (2) κοινές πολιτικές, όπως οι πολιτικές εμπορίου και γεωργίας, (3) διαρθρωτικές πολιτικές που αποσκοπούν στη βελτίωση της λειτουργίας των αγορών και (4) διαρθρωτικές πολιτικές με ευρύτερους στόχους, οι οποίες όμως μπορούν να έχουν σημαντικό οικονομικό αντίκτυπο (περιβάλλον, κλπ). Στο εσωτερικό της ΕΕ, οι προαναφερόμενες πολιτικές των κατηγοριών 1 και 3 και, σε μικρότερο βαθμό, της κατηγορίας 4, υπόκεινται ως ένα βαθμό σε οικονομικό συντονισμό. Αυτό δεν ισχύει για τις κοινές πολιτικές.

α. Μακροοικονομικές πολιτικές

Τα θέματα μακροοικονομικής πολιτικής (νομισματικής, δημοσιονομικής και συναλλαγματικής) αναλύονται ήδη στο πλαίσιο της έρευνας της ζώνης του ευρώ, για την οποία υφίσταται ένας αποτελεσματικός μηχανισμός συντονισμού: οι πολιτικές αυτές αποτελούν όντως τακτικά αντικείμενο συζήτησης και επανεξέτασης, στο εσωτερικό της ζώνης του ευρώ (Ομάδα εργασίας Eurogroup της Οικονομικής και Δημοσιονομικής Επιτροπής και Eurogroup).

β. Κοινές πολιτικές

Οι τομείς αποκλειστικής αρμοδιότητας, πχ. κοινές πολιτικές όπως οι πολιτικές εμπορίου, γεωργίας, αλιείας και ανταγωνισμού, θίγονται ήδη εν μέρει στο πλαίσιο των εθνικών επισκοπήσεων της EDRC για τα κράτη μέλη, όπως ισχύει και για άλλα μέλη του ΟΟΣΑ, μεταξύ άλλων τις ΗΠΑ. Τα μέλη του ΟΟΣΑ δεν έχουν ανοικτά αμφισβητήσει τις πιθανές συνέπειες αυτών των τομέων πολιτικής στις επιδόσεις των οικονομικών τους ή το γεγονός ότι οι τομείς αυτοί έχουν αποτελέσει αντικείμενο εξέτασης από την EDRC. Παραδείγματος χάρη, ένα τμήμα της πρόσφατης επισκόπησης της EDRC για τις ΗΠΑ αφορούσε τον τομέα του εμπορίου.

Πέραν αυτού, οι κοινές πολιτικές αποτελούν συχνά αντικείμενο συζητήσεων και αναλύσεων στο πλαίσιο άλλων τομέων του ΟΟΣΑ, παραδείγματος χάρη στην περίπτωση του εμπορίου στο πλαίσιο της διαδικασίας κανονιστικών μεταρρυθμίσεων, στην περίπτωση της γεωργίας στο πλαίσιο της Επιτροπής Γεωργίας και στην περίπτωση της πολιτικής ανταγωνισμού στο πλαίσιο της Επιτροπής Ανταγωνισμού και μέσω των αξιολογήσεων από ομότιμους εταίρους (peer reviews).

γ. Διαρθρωτικές πολιτικές που αποσκοπούν στη βελτίωση της λειτουργίας της αγοράς

Οι πολιτικές διαρθρωτικών μεταρρυθμίσεων, ειδικότερα, αυτές οι οποίες υπόκεινται στους Γενικούς Προσανατολισμούς Οικονομικής Πολιτικής, όπως οι μεταρρυθμίσεις που αφορούν την αγορά εργασίας, προϊόντων και κεφαλαίου, καθώς και η σύνδεσή τους με τις μακροοικονομικές επιδόσεις έχουν ήδη αποτελέσει αντικείμενο ευρύτερων συζητήσεων στο πλαίσιο προηγουμένων επισκοπήσεων της ζώνης του ευρώ από την EDRC. Οι πολιτικές αυτές, αν και έχουν ως άμεσο στόχο τη βελτίωση της λειτουργίας της αγοράς, είναι προφανές ότι μπορούν ενδεχομένως να επηρεάσουν σημαντικά τις συνολικές μακροοικονομικές επιδόσεις. Στο μέτρο αυτό, μια γενικότερη συζήτηση αυτών των πολιτικών θα ήταν δυνατόν να θεωρηθεί δικαιολογημένη. Ωστόσο, ανακύπτουν προβλήματα όταν η συζήτηση συγκεκριμένων πολιτικών επεκτείνεται και εισέρχεται σε λεπτομέρειες σε μεγαλύτερο βαθμό από αυτόν που δικαιολογείται λόγω του αντικτύπου τους στις μακροοικονομικές επιδόσεις, όπως έχει επανειλημμένα συμβεί κατά τη διάρκεια ερευνών της ΕDRC στη ζώνη του ευρώ. Η πρακτική αυτή θα πρέπει να περιοριστεί.

δ. Άλλες διαρθρωτικές πολιτικές με ευρύτερους στόχους

Ως αποτέλεσμα του ανοικτού χαρακτήρα του ΟΟΣΑ, είναι δύσκολο να διασφαλιστεί εκ των προτέρων ότι μια επισκόπηση των πολιτικών της ΕΕ από την EDRC θα ήταν δυνατόν να περιοριστεί σε ένα προσυμφωνημένο σύνολο διαρθρωτικών πολιτικών. Αυτό σημαίνει ότι η επέκταση του πεδίου εφαρμογής των επισκοπήσεων της EDRC με την ένταξη πολιτικών της ΕΕ, γενικότερα, θα μπορούσε να έχει ως αποτέλεσμα την εξέταση των πολιτικών που αποτελούν κοινή αρμοδιότητα ή πολιτικών που δεν έχουν αποτελέσει αντικείμενο εξέτασης στο πλαίσιο των επισκοπήσεων της EDRC σε κράτη μέλη του ΟΟΣΑ[5].

Θα ήταν σκόπιμο, προτού ληφθεί απόφαση σχετικά με το πεδίο εφαρμογής και τους όρους μιας επισκόπησης σε επίπεδο ΕΕ, να καθορίζονται, στο μέτρο του δυνατού, οι διαρθρωτικές πολιτικές με ευρύτερους στόχους οι οποίες θα αποτελέσουν αντικείμενο εξέτασης.

ΠΑΡΑΡΤΗΜΑ 2

Η επιστολή των πρέσβεων της APEC/ΟΣΑΕ

2 Οκτωβρίου 2003

Προς τον κ. John Maddison

Πρέσβη

Μόνιμο Αντιπρόσωπο της Ευρωπαϊκής Επιτροπής στον ΟΟΣΑ

Αξιότιμε κύριε Πρέσβη,

ΤΡΟΠΟΣ ΠΡΟΣΕΓΓΙΣΗΣ ΤΩΝ ΠΟΛΙΤΙΚΩΝ ΤΗΣ ΕΚ ΑΠΟ ΤΗΝ EDRC

Σας απευθύνουμε την παρούσα επιστολή λόγω της ιδιότητάς σας ως αντιπροσώπου της ΕΚ στον ΟΟΣΑ με την παράκληση να θέσετε, εξ ονόματός μας, το παρακάτω θέμα υπόψη των αρμοδίων αρχών της Ευρωπαϊκής Κοινότητας.

Σε συνέχεια της πρότασης του Καναδά, το 1998, η Επιτροπή για την Αξιολόγηση της Οικονομίας και της Ανάπτυξης (EDRC) διενήργησε 3 επίσημες επισκοπήσεις της ζώνης του ευρώ. Με τον τρόπο αυτό, η διαδικασία αξιολόγησης από ομότιμους εταίρους του ΟΟΣΑ κατέστη δυνατό να συμβάλει εποικοδομητικά στην ενίσχυση των οικονομικών μεταρρυθμίσεων που συντελούνται στις πολιτικές της ζώνης του ευρώ. Ωστόσο, στο πλαίσιο αυτών των επισκοπήσεων, δεν κατέστη δυνατόν να εξετασθούν καταλλήλως ορισμένες πολιτικές, σχετικές με τις οικονομικές επιδόσεις της Ευρώπης. Οι πολιτικές αυτές δεν αναλύονται επίσης επαρκώς στο πλαίσιο των μεμονωμένων εκθέσεων των ευρωπαϊκών χωρών. Πρόκειται, αφενός, για ορισμένες κοινές πολιτικές που υλοποιούνται σε επίπεδο ΕΚ και, αφετέρου, για μια σειρά οδηγιών που έχουν θεσπιστεί σε επίπεδο ΕΚ και εφαρμόζονται σε εθνικό επίπεδο.

Η κατάσταση αυτή υποδηλώνει ότι η EDRC, στο πλαίσιο των επισκοπήσεών της, δεν προσεγγίζει ισότιμα τις χώρες της ΕΕ και τις μη ευρωπαϊκές χώρες, δεδομένου ότι, στις τελευταίες, όλες οι οικονομικές πολιτικές υπόκεινται σε εξέταση. Το γεγονός αυτό υποβαθμίζει τη χρησιμότητα των αξιολογήσεων της EDRC και, ως εκ τούτου, πιστεύουμε ότι μειώνει το κύρος του ΟΟΣΑ.

Θεωρούμε αναγκαίο να διορθωθεί αυτή η κατάσταση εν όψει της επισκόπησης του 2004. Για το λόγο αυτό, σας καλούμε να επιληφθείτε αυτού του θέματος από κοινού με τις αρμόδιες αρχές, ούτως ώστε οι μελλοντικές οικονομικές επισκοπήσεις του ΟΟΣΑ στη ζώνη του ευρώ να επεκταθούν για να συμπεριλάβουν τις πολιτικές της ΕΚ και, γενικότερα, τις πολιτικές της ΕΕ. Με τον τρόπο αυτό, θα διασφαλίζεται ότι όλοι οι τομείς οικονομικής πολιτικής στην Ευρώπη θα αποτελούν αντικείμενο της κατάλληλης εξέτασης, δεδομένου ότι οι επισκοπήσεις για τις χώρες της ΕΕ θα διενεργούνται υπό τους ίδιους όρους με τις επισκοπήσεις χωρών εκτός της ΕΕ.

Αναμφισβήτητα, οι επιμέρους τομείς πολιτικής της ΕΚ μπορούν να εξεταστούν σε επίπεδο ειδικών επιτροπών (επί παραδείγματι, Επιτροπή Εμπορίου, Επιτροπή Γεωργίας και Επιτροπή Ανταγωνισμού), όπως εξάλλου και σε όλες τις χώρες. Ωστόσο, μόνο η EDRC παρέχει τη δυνατότητα μιας σφαιρικής εξέτασης όλων των θεμάτων βάσει της διαδικασίας αξιολόγησης από ομότιμους εταίρους, η οποία αναλύει τις αλληλεπιδράσεις μεταξύ των διαφόρων τομέων πολιτικής και καθιστά δυνατή μια συνολική αξιολόγηση των οικονομικών επιδόσεων και της οικονομικής πολιτικής.

Η διενέργεια εμπεριστατωμένης αξιολόγησης και η διατύπωση συνεκτικών συστάσεων πολιτικής προϋποθέτουν την κατανόηση των αλληλεξαρτήσεων μεταξύ των διαφόρων πολιτικών. Αυτό ισχύει βεβαίως στην περίπτωση των αλληλεξαρτήσεων μεταξύ των διαρθρωτικών πλαισίων και των μέσων μακροοικονομικής πολιτικής.

Αναγνωρίζουμε ότι, η ολοκληρωμένη εξέταση των οικονομικών πολιτικών σε επίπεδο ΕΕ, προσκρούει σε ένα πολύπλοκο θεσμικό πλαίσιο. Ωστόσο, κατά την άποψή μας, τέτοιου είδους προβλήματα δεν πρέπει να μας αποπροσανατολίζουν από τους στόχους της δίκαιης μεταχείρισης, της ανταλλαγής γνώσεων και της εποικοδομητικής αξιολόγησης από ομότιμους εταίρους, που έχουν ιδιαίτερη σημασία για το έργο του ΟΟΣΑ.

Θα σας παρακαλούσαμε να επιληφθείτε του σημαντικού αυτού θέματος το συντομότερο δυνατό.

Με τιμή,

Ian Forsyth Πρέσβης στον ΟΟΣΑ Αυστραλία | Jocelyne Bourgon Πρέσβης στον ΟΟΣΑ Καναδάς |

Seiichiro Noboru Πρέσβης στον ΟΟΣΑ Ιαπωνία | Kyung-tae Lee Πρέσβης στον ΟΟΣΑ Κορέα |

Carlos Flores Alcocer Πρέσβης στον ΟΟΣΑ Μεξικό | Adrian Macey Πρέσβης στον ΟΟΣΑ Νέα Ζηλανδία |

Robert Smolik Επικεφαλής της Αντιπροσωπείας των Ηνωμένων Πολιτειών στον ΟΟΣΑ |

κοιν: Όλοι οι Πρέσβεις στον ΟΟΣΑDonald Johnston, Γενικός Γραμματέας του ΟΟΣΑJean-Philippe Cotis, Επικεφαλής του Οικονομικού Τμήματος του ΟΟΣΑNiels Thygesen, Πρόεδρος, EDRC, ΟΟΣΑ

[1] Αν και αυτή η επισκόπηση αφορά αποκλειστικά κοινοτικές πολιτικές, κρίθηκε σκόπιμο, για πολιτικούς λόγους, να χρησιμοποιηθεί ο όρος «επισκόπηση ΕΕ», δεδομένου ότι στις τρίτες χώρες όλο και περισσότερο χρησιμοποιούνται αυτά τα αρχικά για την ΕΚ/ΕΕ.

[2] Λαμβανομένων υπόψη των διαφορών ως προς τον αριθμό των κρατών μελών μεταξύ της ζώνης του ευρώ και της ΕΕ των 25, καθώς και των διαφορών επικέντρωσης όσον αφορά το περιεχόμενο των επισκοπήσεων, είναι προς όφελος όλων των μερών να πραγματοποιούνται δύο ξεχωριστές επισκοπήσεις. Από την άποψη των χωρών της ΟΣΑΕ, δεν υπάρχει καμία διαφορά δεδομένου ότι θα διασφαλίζεται η διευρυμένη εξέταση που έχουν ζητήσει.

[3] Κύπρος, Εσθονία, Μάλτα, Λεττονία, Λιθουανία και Σλοβενία.

[4] Τα ακόλουθα κράτη μέλη της ΕΕ δεν είναι επί του παρόντος μέλη του ΟΟΣΑ: Κύπρος, Εσθονία, Λεττονία, Λιθουανία, Μάλτα και Σλοβενία).

[5] Επί παραδείγματι, σε ορισμένες επισκοπήσεις, όπως αυτές που διενεργούνται στο πλαίσιο της Πράξης του ΟΟΣΑ για την Εθνική Μεταχείριση και της Δήλωσης για τις Διεθνείς Επενδύσεις (δεν έχουν νομικά δεσμευτικό χαρακτήρα) ή στις επισκοπήσεις που προβλέπονται στους κώδικες του ΟΟΣΑ για τις κινήσεις κεφαλαίων και τις άδηλες συναλλαγές (νομικά δεσμευτικές), οι πολιτικές των κρατών μελών της ΕΕ εξετάζονται σε εθνικό και ευρωπαϊκό επίπεδο, δεδομένου ότι οι πολιτικές αυτές βασίζονται στις πολιτικές της ΕΕ.